**Innkalling til årsmøte i Oppegård arbeiderlag**

**Tidspunkt; torsdag 13. januar kl 1930-2100**

**Sted: møtet holder digitalt, på Teams**

**Dagsorden**

1. Velkommen og markering til jubilanter
2. Hva betyr regjeringens energi og miljøpolitikk for oss i Nordre Follo? Innlegg av Stortingsrepresentant Mani Hussaini fra Hellerasten, medlem av Energi og miljøkomiteen på Stortinget
3. Valg av ordstyrer, protokollfører og to til å underskrive protokollen
4. Beretning for 2021, vedlegg 1
5. Regnskap 2021 og budsjett 2022, vedlegg 2
6. Resolusjonsforslag
   1. Viken fylkeskommune bør ikke oppløses, vedlegg 3
   2. Forsterket rusreform, vedlegg 4
   3. Handlingsplan om skolevegring blant ungdom, vedlegg 5
   4. Tilbudet i varmtvannsbassenget på Høyås bør styrkes, vedlegg 6
7. Innkomne saker - ingen
8. Valg

**Vedlegg 1:**

**Beretning for Oppegård Arbeiderlag for 2021.**

1. **Styrets sammensetning**

Styret har i beretningsperioden bestått av:

Leder: Ole Trygve Stigen

Medlemsansvarlig: Merete Bellingmo

Styremedlem: Lin Groa Haugen

Sekretær: Anne-Grethe Eriksen

Kasserer: Håkon A. Heløe

Varamedlem: Einar Knutsen

Kersti Ahren Heløe

Følgende har tiltrådt styret:

Gruppeleder i kommunestyregruppa: Oddbjørn Lager Nesje. Nordre Follo AUF: Theo Mølster og valgkampleder: Aud Jannik Matre.

**2. Styrets arbeid**

Årsmøtet i Oppegård Arbeiderlag ble avholdt digitalt (på Teams). Det deltok 18 medlemmer. Vår stortingsrepresentant Tuva Moflag holdt en innledning om aktuelle saker.

Det har vært avholdt 8 styremøter i perioden.

Alle møtene unntatt møte 22.6 har vært avholdt digitalt (på teams).

Av viktige saker som styret har behandlet kan nevnes: Valgkampen, Kolbotn nye skole, varmtvannsbasseng Høyås, 1 mai, minnestund 22 juli, budsjett 2022, forberedelser til medlemsmøte med miljø og internasjonal rettferdighet i fokus. I tillegg er det vedtatt uttalelse ang. Kolbotn nye skole og idrettsparken på Langhus.

Både vår ordfører Hanne og partileder i Nordre Follo Arbeiderparti Malin har deltatt på styremøter. Også Tuva og Mani har vært til stede.

Vår valgkampleder Aud Jannik Matre deltatt fast på styremøtene som valgkampleder.

**3. Noen av de viktigste sakene**

*Valgkampen 2021*

Det viktigste denne perioden har vært jobben med å få en ny regjering. Både medlemmer og tillitsvalgte i laget har gjort en god jobb i forbindelse med valgkampen. Vi har stått på stand, deltatt i postkasseaksjoner, gått på husbesøk, deltatt på togaksjoner og gått turer i nærområdet og snakket med folk. I tillegg deltatt på møter/valgarrangementer i regi av Nordre Follo arbeiderparti.

Som resultat fikk vi inn både Tuva og Mani på Stortinget fra vår kommune.

Styret vil rette en stor takk til alle og ikke minst til vår dyktige valgkampleder Jannik som gjorde en fantastisk jobb.

*1. mai 2021*

Heller ikke i år kunne vi avvikle vår tradisjonelle 1. Mai. Det ble en enkel markering ved at noen fra styret møtte opp på Kolbotn torg. La ned krans. Resten foregikk på sosiale medier i regi av kommunepartiet.

*Varmtvannsbassenget på Høyås*

Tilbudet om trening i varmtvannsbassenget på Høyås er nedskalert etter gjenåpningen i august 2021. Dette har skapt stor frustrasjon blant brukerne av tilbudet. Styret har drøftet saken i flere runder og rettet henvendelser til kommuneadministrasjonen, ordfører og våre medlemmer av utvalg for omsorg, helse og seniorpolitikk

*Markering 22. Juli.*

10-årsdagen ble markert med kransnedleggelse på Kolbotn torg. Det ble jobbet for å få til visning av filmen Generasjon Utøya på Kolben, men det var ikke praktisk mulig å få til. Filmen ble i stedet vist på Ski kino, og mange medlemmer fra Oppegård deltok her.

*Åpent møte om miljø og internasjonal rettferdighet.*

Den 15. juni arrangerte vi et åpent møte på Kolben med miljø og internasjonal rettferdighet som tema. Som innledere hadde vi Kai Eide, AUF leder Astrid Hoem og Mani. Anne Beth var møteleder. Møtet var meget vellykket, med 40-50 deltakere.

*Medlemsmøter*

På grunn av korona har ikke Oppegård Arbeiderlag hatt egne medlemsmøter denne perioden. Men vi har deltatt på alle møtene som Nordre Follo Arbeiderparti har avholdt.

*Lagsstrukturen*

Forrige årsmøte vedtok at kommunepartiet bør evaluere lagsstrukturen, og dette ble også vedtatt på årsmøtet i kommunepartiet. Vinteren 2021 ble det besluttet å gjennomføre evalueringen etter valgkampen var avsluttet. Arbeidet er foreløpig ikke påbegynt. Oppegårdstyret har drøftet saken og etterlyst oppfølging i styret i kommunepartiet.

*Seniorgruppa.*

Seniorgruppa har kun hatt 1 medlemsmøte i perioden. Mani var innleder og hadde som tema: Etter valget. Seniorgruppa vil forsøke å avholde vil avholde årsmøte 19.1 22.

Ellers var medlemmer og tillitsvalgte i seniorgruppa aktiv under valgkampen.

**4. Representasjon.**

Oppegård Arbeiderlag har gruppelederen i kommunestyret representert ved Oddbjørn Lager Nesje. Han har gjort en strålende jobb i mange krevende situasjoner og prosesser, spesielt i forbindelse med budsjettet for 2022. Arbeiderlaget har god kontakt med Oddbjørn. I tillegg er Håkon A. Heløe og Anne Beth Skrede begge sentrale i kommunestyregruppa. Begge fra Oppegård med tunge verv i kommunepolitikken. I tillegg er Azar Ul-Hassan og Therese Bae fra Oppegård.

*Medlemmer fra Oppegård i styret i Nordre Follo Arbeiderparti.*

Anne-Beth Skrede, nestleder

Håvard Terkelsen, nestleder

Stian Grøtte, kasserer

Kvinnekontakt, Eva Haga Rogneflåten

Ole Trygve Stigen møter som leder i Oppegård Arbeiderlag

*Stortinget*

Mani Hussaini

*Årsmøte Akershus AP*

Håvard Therkelsen

*Representantskapet Akershus Arbeiderparti*

Stian Grøtte

*Nominasjon til representantskapet i Viken Arbeiderparti.*

Ole Trygve Stigen (foreslått, men ikke valgt inn)

*Årsmøterepresentant Samfunnshuset*

Merete Bellingmo

**5. Antall medlemmer**

Oppegård arbeiderlag hadde 156 medlemmer ved dette årsskiftet. Dette er en liten nedgang, sammenlignet med antallet medlemmer ved forrige årsskifte.

**6. Sluttord**

Det har vært et godt samarbeid i styret, selv om vi ikke har kunnet møte fysisk.


Styret vil til slutt takke for tilliten som er vist oss i denne perioden.

Nå starter valgkampen for at vi fortsatt skal ha en kommune hvor Arbeiderpartiet har hånden på roret.

Ole Trygve Stigen, Anne-Grethe Eriksen Lin G. Haugen Håkon Heløe Merete Bellingmo Einar Knutsen Kerstin Ahren Heløe

**Vedlegg 2**

**Regnskap 2021 og budsjett 2022**



**Vedlegg 3**

**Viken fylkeskommune bør ikke oppløses**

Forslagsstiller: Styret i Oppegård arbeiderlag

Oppegård arbeiderlag støtter vedtaket i styret i Akershus arbeiderparti om å gå imot opplysning av Viken fylkeskommune.

Oppegård arbeiderlag er enig i at en fylkesdeling vil være tidkrevende og kostbart, både av økonomiske og menneskelige ressurser. Det vil kunne påvirke tjenestene og samfunnsutviklinga i vårt fylke.

Oppegård arbeiderlag mener i tillegg at det vil kunne være positivt for innbyggerne i Follo med regionale perspektiver som ser vår region i sammenheng med Indre Østfold og Mosseregionen, med helhetlig samferdselspolitikk og et godt samlet tilbud innen videregående opplæring.

Oppegård arbeiderlag foreslår at resolusjonen behandles på årsmøtet i Nordre Follo arbeiderparti, og vedtas i tråd med det ovennevnte.

**Vedlegg 4**

**Forsterket rusreform**

Forslagsstiller: Styret i Oppegård arbeiderlag

Oppegård Arbeiderlag støtter arbeidet med rusreform. Arbeiderlaget mener at reformen bør innebære at personer som blir tatt for bruk, kjøp, besittelse eller oppbevaring av mindre mengder narkotika til eget bruk, ikke lenger skal straffes. I stedet skal de innkalles til hjelp, behandling og oppfølgning. Ruspolitikken må endres. Det må videre følge med tilstrekkelig penger til kommunene og helsetjeneste for å sikre en best mulig reform.

Befatning med narkotika bør fortsatt være ulovlig, og politiet skal fortsatt beslaglegge rusmidlene, men samfunnets reaksjon overfor lovbruddene må endres.

**Vedlegg 5:**

**Handlingsplan om skolevegring blant ungdom**

Forslagsstiller: Styret i Oppegård arbeiderlag

De siste to årene har vært helt spesielle i norsk og internasjonal historie. Landet og kloden har vært preget av en pandemi som til tider har ført til at myndighetene har begrenset kontakten flertallet av befolkningen kan ha med andre mennesker til færre enn ti personer og dette har innbefattet nærmeste familie.

Dette har vært utfordrende for alle, men en aldersgruppe har vært ekstra utsatt, den gruppen i samfunnet som betegnes som ungdom. Den gruppen som skal gå fra å være barn til å bli voksen.

Gang på gang har de blitt fortalt at nå er pandemien over og vi skal leve slik vi gjorde før, for så å oppleve at antall personer de kan forholde seg til igjen reduseres til et minimum. For ungdom blir dette en ekstra tung tid. Noen reagerer med å droppe ut av skolen og isolere seg, andre prøver å skjule sine problemer for omgivelsene fordi de føler at foreldre og foresatte har nok å slite med. Mange har også falt fra i organiserte fritidsaktiviteter som fotball, dans m.m.

Ungdom som faller ut av skolen opplever at skolene også i Nordre Follo kommune ikke har ressurser til å følge opp de som dropper ut, selv om alle ser at frafallet skyldes psykiske plager på grunn av pandemien. Pandemien tapper skolen for ressurser. Personalet slites ut og blir selv syke. Dette har ført til at en del av ungdommene ikke har fått den oppfølgingen som de burde.

Oppegård Arbeiderlag foreslår at det lages en handlingsplan om skolevegring blant ungdom i kommunen. Oppegård arbeiderlag forventer at skolevegring blir et viktig tema i den nye Opptrappingsplanen for psykisk helse, som er varslet i Hurdalsplattformen.

**Vedlegg 6:**

**Tilbudet i varmtvannsbassenget på Høyås bør styrkes**

Forslagsstiller: Styret i Oppegård arbeiderlag

Innbyggere i Oppegård med behov for et tilrettelagt treningstilbud har gjennom mange år hatt stort utbytte av tilbudet i varmtvannsbassenget på Høyås. Etter gjenåpningen høsten 2021 har tilbudet blitt kraftig redusert, og dekker i dag ikke behovet for denne type tilrettelagt treningstilbud i denne delen av kommunen.

Oppegård arbeiderlag er bekymret for konsekvensene for målgruppa av det reduserte tilbudet, både for den fysiske helsa og for den psykiske helsa til deltakerne som har hatt treningen som en viktig sosial møteplass.

Oppegård arbeiderlag foreslår overfor årsmøtet i Nordre Folle arbeiderparti om å uttrykke en forventning til kommuneadministrasjonen, ordfører og kommunestyregruppa om å finne løsninger som innebærer et forsterket til tilbud på Høyås.